EUROOPAN KOMISSIO Bryssel 3.7.2018 COM(2018) 513 final KOMISSION KERTOMUS EUROOPAN PARLAMENTILLE JA NEUVOSTOLLE ULKOSUHTEISIIN LIITTYVIEN HANKKEIDEN TAKUURAHASTO JA SEN HALLINNOINTI VUONNA 2017 {SWD(2018) 369 final}



Sisällysluettelo 1.Johdanto 2.Rahaston taloudellinen tilanne ja merkittävät liiketoimet 2.1.Rahaston taloudellinen tilanne 31. joulukuuta 2017 2.2.Rahaston merkittävät liiketoimet vuonna 2017 2.2.1Vuoden 2017 rahastolle esitetyt takausvaateet 2.2.2Vuoden 2017 takuurahaston rahoittaminen 2.3.Raportointiajankohdan jälkeiset merkittävät liiketoimet (helmikuun 2018 loppuun mennessä) 3.Rahaston konsolidoimaton tilinpäätös 3.1.Konsolidoimaton taloudellinen tilanne 31. joulukuuta 2017 3.2.Konsolidoimaton tuloslaskelma 4.Rahaston varainhallinta 4.1.Sijoituspolitiikka 4.2. Tulos ja markkinakehitys 5.Rahastolle esitetyt takausvaateet 6.EIP:n palkkio



1.Johdanto

Takuurahasto ulkosuhteisiin liittyville hankkeille, jäljempänä ’rahasto’, perustettiin 25. toukokuuta 2009 annetulla neuvoston asetuksella (EY, Euratom) N:o 480/2009, jäljempänä ’rahastoasetus’. Jos lainansaaja laiminlyö Euroopan unionin myöntämän tai takaaman lainan takaisinmaksun, laina maksetaan takaisin rahastosta. Rahastoasetuksen 7 artiklan nojalla komissio antoi rahaston varainhoidon Euroopan investointipankin (EIP) hoidettavaksi yhteisön ja EIP:n välisen, 25. marraskuuta 1994 allekirjoitetun ja myöhemmin 23. syyskuuta 1996, 8. toukokuuta 2002, 25. helmikuuta 2008 ja 9. marraskuuta 2010 muutetun sopimuksen mukaisesti. Rahastoasetuksen 8 artiklassa säädetään seuraavaa: ”Komissio toimittaa viimeistään seuraavan varainhoitovuoden toukokuun 31 päivänä Euroopan parlamentille, neuvostolle ja tilintarkastustuomioistuimelle vuosikatsauksen rahaston tilanteesta ja hoidosta edellisenä varainhoitovuotena.” Tiedot rahaston tilanteesta ja hoidosta esitetään tässä kertomuksessa ja komission yksiköiden valmisteluasiakirjassa. Tiedot perustuvat EIP:ltä sopimuksen mukaisesti saatuihin tietoihin. 2.Rahaston taloudellinen tilanne ja merkittävät liiketoimet 2.1.Rahaston taloudellinen tilanne 31. joulukuuta 2017 Rahaston varat olivat 31. joulukuuta 2017 yhteensä 2 560 761 844,63 euroa (31. joulukuuta 2016 varat olivat 2 506 053 053,14 euroa) (ks. valmisteluasiakirjan liite: rahaston tilinpäätös, EIP:n mukaan). Rahaston taseen loppusumma kasvoi noin 54,7 miljoonaa euroa vuonna 2017. Tämä johtuu pääasiassa seuraavista seikoista: Lisäykset: ·EU:n talousarviosta maksettiin 137,8 miljoonaa euroa (rahoitettava määrä), jotta rahasto pääsisi 9 prosentin tavoitesummaan maksamattomien velkojen kokonaismäärästä. ·Rahoitustoimien taloudellinen tulos oli 16,0 miljoonaa euroa. Vähennykset: ·Rahasto kattoi laiminlyödyt maksut, joiden kokonaissumma on 86,4 miljoonaa euroa. ·Salkun arvo laski 12,8 miljoonaa euroa, mikä johtui arvon mukautuksesta markkinahintaan. 2.2.Rahaston merkittävät liiketoimet vuonna 2017 2.2.1Vuoden 2017 rahastolle esitetyt takausvaateet Syyria EIP:llä on ollut vuonna 2017 edelleen erääntyneitä valtionlainasaatavia Syyrialta. Tämän vuoksi EIP on sen ja EU:n välisen takuusopimuksen mukaisesti turvautunut EU:n takuurahastoon 13 kertaa 31. joulukuuta 2017 mennessä. Rahastosta on maksettu kaikkiaan 56,3 miljoonaa euroa (ks. kohta 5). Enfidhan lentoasema (Tunisia) Komissio maksoi vuonna 2017 EIP:lle kolmen vaatimuksen nojalla 28,7 miljoonaa euroa Enfidhan lentoaseman (Tunisia) laiminlyömän lainan maksamiseksi (ks. kohta 5). 2.2.2Vuoden 2017 takuurahaston rahoittaminen

Helmikuussa 2017 talousarviosta siirrettiin rahastoon 240,5 miljoonaa euroa. Tämä summa vastasi talousarviosta vuonna 2017 rahoitettavaa määrää. EU:n talousarviosta rahastoon vuonna 2018 siirrettävä rahoitusosuus laskettiin rahastoasetuksen 3 ja 5 artiklan mukaisesti: Rahastoasetuksen 3 artiklassa rahaston tavoitesummaksi vahvistetaan 9 prosenttia kustakin toimesta aiheutuvien pääomasitoumusten kokonaismäärästä, johon lisätään maksamattomat erääntyneet korot. Rahastoasetuksen 5 artiklan mukaan talousarviosta rahastoon vuonna n + 1 siirrettävän määrän perusteena on vuoden n – 1 lopun tavoitesumman ja rahaston varojen nettoarvon välinen erotus, joka lasketaan vuoden n alussa. Jotta rahaston varat kattaisivat 9 prosenttia voimassa olevien pääomasitoumusten kokonaismäärästä, vuoden 2018 EU:n talousarvioon sisällytettiin 137,8 miljoonan euron määrä rahastoon maksettavaa osuutta varten. Määrä laskettiin 31. joulukuuta 2016 voimassa olevan takauksella katetun lainakannan perusteella. Neuvosto ja Euroopan parlamentti hyväksyivät määrän, ja se kirjattiin rahaston taseeseen omaisuuseriin (saatavaksi) 31. joulukuuta 2017. 2.3.Raportointiajankohdan jälkeiset merkittävät liiketoimet (helmikuun 2018 loppuun mennessä) Helmikuussa 2018 EU:n talousarviosta siirrettiin rahastoon edellä mainittu rahoitettava määrä 137,8 miljoonaa euroa. Enfidhan lentoasemalta takaisinperityt 0,14 miljoonaa euroa hyvitettiin takuurahastoon 15. tammikuuta 2018. Määrä kirjattiin taseen vastaaviin (saatavaksi) 31. joulukuuta 2017. Helmi- ja maaliskuussa 2018 kahden Syyrian maksulaiminlyöntejä koskevan vaateen perusteella maksettiin yhteensä 10,6 miljoonaa (3,2 miljoonaa euroa ja 7,4 miljoonaa euroa mukaan lukien EIP:n asettamat sakot). 3.Rahaston konsolidoimaton tilinpäätös Takuurahaston konsolidoimaton tilinpäätös laaditaan, jotta huomioon voidaan ottaa kirjanpitotapahtumat, joita ei ole sisällytetty EIP:n laatimaan rahaston tilinpäätökseen (ks. valmisteluasiakirja). Ne ovat osa EU:n konsolidoitua tilinpäätöstä. 3.1.Konsolidoimaton taloudellinen tilanne 31. joulukuuta 2017 Tase – vastaavaa 31. joulukuuta 2017 31. joulukuuta 2016 PYSYVÄT VASTAAVAT 2 077 970,486 1 945 964 058 Rahoitusvarat 2 077 970,486 1 945 964 058 VAIHTUVAT VASTAAVAT 344 990 638 324 202 070 Rahoitusvarat 120 771 792 122 687 046 Saamiset 136 093 4 653 326 Käteisvarat ja muut rahavarat 224 082 753 196 861 698 VARAT YHTEENSÄ 2 422 961 124 2 270 166 128 Tase – vastattavaa 31. joulukuuta 2017 31. joulukuuta 2016 RAHOITTAJIEN VARAT 2 160 971 521 1 958 000 325 Euroopan komission rahoitusosuus 1 709 171 640 1 468 631 390 Käyvän arvon rahasto 22 700 055 35 493 647 Jakamaton voitto 429 099 826 453 875 288 PITKÄAIKAINEN VIERAS PÄÄOMA 208 033 976 259 381 269 Rahoitusvaraukset 208 033 976 259 381 269 LYHYTAIKAINEN VIERAS PÄÄOMA 53 955 627 52 784 534 Rahoitusvaraukset 50 408 230 49 674 541 Lyhytaikaiset velat 3 547 397 3 109 993 RAHOITTAJIEN VARAT JA VELAT YHTEENSÄ 2 422 961 124 2 270 166 128

Rahaston konsolidoimattoman taseen (2 422 961 124 euroa) ja EIP:n laatiman rahaston tilinpäätöksen (2 560 761 845 euroa) välinen erotus on 137,8 miljoonaa euroa, ja se johtuu pääasiassa seuraavista sekoista: ·Konsolidoimaton tilinpäätös sisältää kaikki ne määrät, jotka on siirretty EU:lle seurauksena EIP:n takauksen nojalla vaatimista maksusuorituksista, joilla katetaan laiminlyötyjä takaisinmaksueriä (rästejä sekä kertyneitä viivästyskorkoja). Syyrian poliittisen tilanteen johdosta ja Euroopan komission tilinpitäjän päätöksen perusteella nämä määrät on kuitenkin kirjattu kokonaisuudessaan järjestämättömiksi lainoiksi vuoden 2017 tilinpäätöksessä.

·Konsolidoimaton tilinpäätös ei sisällä EU:n talousarviosta rahastoon vuonna 2018 maksettua 137,8 miljoonan euron rahoitusosuutta, koska tämä saatava kompensoituu vastaavalla lyhytaikaisella velalla EU:n konsolidoidussa tilinpäätöksessä. ·Jäljellä olevien Syyrian lainojen tuleviin maksueriin liittyvät 258,4 miljoonan euron rahoitusvaraukset on otettu huomioon vuoden 2017 konsolidoimattomassa taseessa. ·Konsolidoimattomassa taseessa EIP:n kertyneet 2,6 miljoonan euron takaisinperintämaksut sisältyvät lyhytaikaisiin vieraisiin pääomiin (lyhytaikaiset velat). ·Rahastosta EIP:lle maksetut määrät (ja tapauksen mukaan myöhemmät takaisinperinnät ja kertyneet viivästyskorot) merkitään EIP:n laatimaan tilinpäätökseen nettovarojen (EU:n rahoitusosuus) vähennyksinä (lisäyksinä). Konsolidoimattomassa tilinpäätöksessä EIP:lle takauksen nojalla maksettuja määriä ei vähennetä nettovaroista niiden muuttuessa siirtyneiksi määriksi. Määrät kirjataan joko tuotoiksi (kertyneet viivästyskorot ja sakot, valuuttakurssivoitot) tai kuluiksi (kertyneet EIP-takaisinperintämaksut, arvonalenemiset, valuuttakurssitappiot). Tämä johtaa pysyvään erotukseen EIP:n laatimaan tilipäätökseen merkittyjen nettovarojen (EU-rahoitusosuus ja kertyneet voittovarat) ja konsolidoimattomaan Euroopan komission laatimaan tilinpäätökseen merkittyjen nettovarojen välillä. 3.2.Konsolidoimaton tuloslaskelma Samaan tapaan kuin konsolidoimaton tase, konsolidoimaton tuloslaskelma on laadittu sitä varten, että se sisällytetään EU:n konsolidoituun tilinpäätökseen. 2017 2016 Toiminnan tuotot 939 062 – Toiminnan kulut (3 834 219) (310 636 400) TOIMINNAN TULOS (2 895 157) (310 636 400) Rahoitustuotot 29 913 694 39 947 802 Rahoituskulut (51 793 999) (114 563 908) RAHOITUSTOIMINNAN TULOS (21 880 305) (74 616 106) VARAINHOITOVUODEN TALOUDELLINEN TULOS (24 775 462) (385 252 506) ·Toiminnan tuottoihin sisältyy peruutettuja rahoitusvarauksia, jotka johtuvat Syyrian lainojen tulevien maksuerien nykyarvon alentumisesta. ·Toiminnan kulut muodostuvat lähinnä maksetuista EIP:n hallintokuluista (0,9 miljoonaa euroa) ja EIP:n kertaluonteisesta takaisinperintämaksusta (1,5 miljoonaa euroa, ks. kohta 2.2), EIP:n kertyneistä takaisinperintämaksuista (0,5 miljoonaa euroa) sekä säilytys- ja tilintarkastusmaksuista (0,2 miljoonaa euroa). ·Rahoitustuotot muodostuvat lähinnä sijoitussalkun korkotuotoista (8,8 miljoonaa euroa), rahoitusvarojen toteutuneista myyntivoitoista (9,2 miljoonaa euroa) ja siirtyneille määrille kertyneistä viivästyskoroista (11,7 miljoonaa euroa). ·Rahoituskulut muodostuvat lähinnä EU:lle vuonna 2017 siirrettyjen varojen arvonalenemisesta (ks. kohta 5) sekä käteisvarojen ja muiden rahavarojen korkokuluista (1,0 miljoonaa euroa). 4.Rahaston varainhallinta 4.1.Sijoituspolitiikka Rahaston rahoitusomaisuus on sijoitettu sopimuksen, sellaisena kuin se on muutettuna, liitteessä määrättyjen varainhoitoperiaatteiden mukaan. Periaatteiden mukaan 20 prosenttia rahaston varoista on sijoitettava lyhytaikaisiin, enintään vuoden kuluessa erääntyviin sijoituksiin. Näitä sijoituksia ovat vaihtuvakorkoiset arvopaperit erääntymisajasta riippumatta sekä kiinteäkorkoiset arvopaperit, joiden jäljellä oleva erääntymisaika on enintään yksi vuosi, alkuperäisestä erääntymisajasta riippumatta. Jotta säilytetään tasapaino niiden instrumenttien välillä, joilla saadaan tarvittava likviditeetti, vähintään 100 miljoonaa euroa pidetään rahamarkkinasijoituksina, erityisesti pankkitalletuksina. Enintään 80 prosenttia rahaston varoista voidaan sijoittaa joukkovelkakirjasalkkuun, jonka erääntymisaika on enintään 10 vuotta ja kuusi kuukautta maksupäivästä. Kaikkien rahaston sijoitusten keskimääräinen juoksuaika saa olla enintään viisi vuotta. Joukkovelkakirjoihin tehtävissä sijoituksissa on noudatettava tiettyjä erityisvaatimuksia, jotka koskevat muun muassa likviditeettiä, luottoluokkia, vastapuolien kelpoisuutta ja keskittämiseen liittyviä rajoituksia. Riskinhajautuksen varmistamiseksi saman liikkeeseenlaskijan joukkovelkakirjoihin sijoitettava kokonaissumma saa olla enintään 10 prosenttia salkun yhteenlasketusta nimellisarvosta. 4.2.Tulos ja markkinakehitys Vuonna 2017 tuotot kasvoivat Euroopan kiinteätuottoisilla markkinoilla, mutta vastapainona tälle luottomarginaalit kaventuivat ennätyksellisen alhaisiksi. Valuuttakurssien heilahteluihin vaikuttivat poliittiset tapahtumat, kuten Alankomaiden, Ranskan ja Saksan vaalit, odotukset keskuspankin vähäisemmistä omaisuuserien ostoista ja maailmantalouden tilanteen parantuminen. Saksan valtionlainojen tuottokäyrä nousi kahden vuoden juoksuajalla 14 peruspistettä, viiden vuoden juoksuajalla 33 peruspistettä ja kymmenen vuoden juoksuajalla 22 peruspistettä. Markkinoiden heilahtelu oli ennätyksellisen vähäistä vuonna 2017, mutta tätä tuki makrotason vähäinen heilahtelu. Vaikka poliittisen epävarmuuden odotetaan pysyvän suurena vuonna 2018 mm. Italian vaalien vuoksi, maailmantalouden pitäisi jatkaa kasvuaan keskimääräistä nopeammin. Markkinoilla vallitsee yksimielisyys siitä, että euroalueen talous kasvaa 2,2 prosenttia vuonna 2018, kun vuonna 2017 kasvu oli 2,4 prosenttia. Samaan aikaan inflaation odotetaan pysyvän maltillisena noin 1,5 prosentissa eli EKP:n 2 prosentin tavoitteen alapuolella. Vaikka työttömyysaste laski Phillips-käyrien loiventuessa, hintapaine lisääntyy hyvin hitaasti. Tätä tasapainottaa vastaavasti öljyn hinnan nousu korkeimmilleen neljään vuoteen.